SKRIFTLIG FORESPØRGSEL P-0952/00

af Hiltrud Breyer (Verts/ALE) til Kommissionen

(22. marts 2000)

Om: Skydeplads Schloen

Ifølge oplysninger fra det lokale borgerinitiativ og Fraktion Bündnis 90/die Grünen i kredsen Müritz er der fra delstatsregeringens side hidtil ikke blevet gjort noget effektivt for at standse projektet skydepladsen Schloen (24 baner). Ifølge en undersøgelse, som kommunen Schloen har ladet foretage af Greifswald-universitetet, og ifølge NABU-vicepræsident prof. dr. Succow er der tale om et område med overordentlig mange forskellige arter, som også er hjemsted for prioriterede arter, og ifølge hvilken, det også ville være berettiget at udpege området som særligt beskyttet område henholdsvis EU-fuglereservat. Dette har forbundsregeringen også anført over for delstatsregeringen.

1. Har Kommissionen kendskab til, at Mecklenburg-Vorpommern dermed kun ufuldstændigt har udpeget områder som særligt beskyttede områder?

2. Er Kommissionen enig i, at denne definition som beskyttet område i henhold til EF-direktivet om beskyttelse af vilde fugle bør foretages, og at det bør anmeldes som særligt beskyttet område?

3. Har Kommissionen kendskab til, at det ansvarlige ministerium på trods af kendskab til de negative virkninger (bl.a. opgivelse af en havørnerede, en yngleplads for traner, forekomst af engsnarrer samt den vedvarende hindring af trækfuglebevægelser mellem Müritz-nationalparken og området Torgelower-/Varchentiner See) i utilstrækkeligt omfang har støttet kommunen Schloen ved forhindringen af skydepladsen?

4. Har Kommissionen kendskab til, at skytteforeningen har fået forelagt flere forslag om at realisere sin plan på miljømæssigt sikre steder, og at dette altid er blevet afvist?

5. Har Kommissionen kendskab til, at godkendelsesmyndigheden har begået alvorlige fejl under godkendelsesproceduren, og at dette hidtil ikke er blevet korrigeret effektivt?

Svar afgivet på Kommissionens vegne af Margot Wallström

(27. april 2000)

Efter Kommissionens opfattelse er der ikke tilstrækkelige Natura 2000-områder i henhold til Rådets direktiv 92/43/EØF af 21. maj 1992 om bevarelse af naturtyper og af vilde dyr og planter(1), hverken i Mecklenburg-Vorpommern eller i Tyskland som helhed. Kommissionen har derfor allerede for et år siden bragt denne sag for Domstolen og afventer nu dennes afgørelse.

Der er ligeledes indledt en sag mod Tyskland for ikke at have udlagt tilstrækkelig mange områder i henhold til Rådets direktiv 79/409/EØF om beskyttelse af vilde fugle(2). Kommissionen har besluttet også at bringe denne sag for Domstolen.

Kommissionen har ikke tilstrækkelige oplysninger til at kunne afgøre, om Schloen-området bør indlemmes i Natura 2000. Den er heller ikke i stand til at besvare de konkrete spørgsmål vedrørende projektet i eller ved Schloen, da der ikke er forelagt detaljerede oplysninger herom.

Hvis der er bevis for, at der er tale om overtrædelse af Fællesskabsretten, bedes det ærede medlem fremlægge mere detaljerede oplysninger i henhold til bestemmelserne i direktiv 92/43/EØF eller direktiv 79/409/EØF, herunder en vurdering af områdets betydning for forskellige arter og naturtyper af fællesskabsbetydning som omhandlet i direktiverne. Hvad det konkrete projekt angår, skal det påvises, at der er

tale om en betydelig indvirkning på området, og der skal henvises til alternative løsninger. Endvidere skal der fremlægges oplysninger om geografisk beliggenhed, afgrænsning og værdi for Natura 2000, allerede forudsete kompensationsforanstaltninger og andre oplysninger, som er vigtige for en undersøgelse af sagen.

(1) EFT L 206 af 22.7.1992.

(2) EFT L 103 af 25.4.1979.